I 18 år har hun levd med å være «den jenten». Nå forteller kvinnen fra Søviknes-saken om livet etter FpU-landsmøtet.

– Jeg ønsker å være en stemme for alle som blir utsatt for overgrep fra maktpersoner. De bør ikke vente så lenge som jeg har gjort med å snakke.

Februar 2001: I en TV-stue på rusbehandlingsinstitusjonen Tyrili sitter 17 år gamle «Thea». Det er obligatorisk morgensamling. De ser på nyhetene på TV, på en pressekonferanse der en gråtende Siv Jensen og en anstrengt Carl I. Hagen innrømmer at en ledende Frp-politiker hadde sex med en 16 år gammel FpU-delegat.

Jenten reiser seg brått og forlater rommet.